Contextul alegerilor întețește racolările de primari între partide, care anunță mutări în lanț. În județul Constanța, un fost deputat al USR va candida din partea PSD, în timp ce organizația locală trece în bloc la PNL.
Fosta deputată USR de Constanța, Cristina Rizea, care a demisionat în vara anului 2022 din partid, acuzând că i s-a cerut o "cotizație" de 1.000 de lei pe lună, va candida din partea PSD pentru primăria localității Valu lui Traian. "Partidul din care fac parte este autobuzul care mă duce la destinație", a motivat deputata într-un videoclip publicat pe Facebook.
"Dragi vălureni, cu sprijinul vostru candidez pentru funcția de primar în Valu lui Traian, având sustinerea Partidului Social Democrat. Ultimii ani petrecuți în politica românească, între București și Constanța m-au maturizat mult, am învățat și mai mult despre ce înseamnă să faci politică în folosul comunității dincolo de orgolii și ipocrizie. Toată aceasta experiență vreau să o pun acum în slujba comunității noastre în mijlocul căreia mă simt cel mai bine și căreia îi aparțin cu tot sufletul", a transmis Rizea anterior în anunțul candidaturii publicat pe Facebook.
Mutări în bloc între partide
În același timp, organizația PSD Valu lui Traian a anunțat că trece în bloc la Organizația locală a PNL. Anunțul a fost făcut de actualul edil, care este și candidatul liberalilor la Consiliul Județean, care a scris, la rândul său pe Facebook că este norat de gestul foștilor membri social-democrați.
În schimb, PSD a anunțat un rezultat favorabil în județul Iași, unde bilanțul racolărilor partidului a ajuns la 8 primari și peste 50 de consilieri de la PNL, USR și PMP.
Fenomenul nu ocolește nici calculele făcute în Capitală. "Împreună cu colegii mei din PMP Filiala Sector 5 ne-am alăturat echipei PUSL Filiala Sector 5", a anunțat pe Facebook șefa demisionară a filialei PMP, Mihaela Goorneanu.
Tot din PMP a plecat și Dorel Constantin Onaca, membru fondator al formațiunii și fost consilier de stat la Cotroceni în perioada președinției lui Traian Băsescu, anunțând că este candidatul Partidului România Mare la Primăria Capitalei.
Onaca a fost votat recent în funcția de președinte executiv al formațiunii.